Paul O’Sullivan-assistent vrygelaatSarah-Jane Trent (links). Foto: Facebook Sarah-Jane Trent (32), die toegelate prokureur en werknemer van die forensiese speurder Paul O’Sullivan wat Vrydag in Johannesburg in hegtenis geneem is, is Sondagaand laat uit aanhouding vrygelaat. Willie Spies, AfriForum se regsverteenwoordiger wat sedert Vrydag onverpoos gepoog het om haar uit aanhouding by die Kameeldrift-polisiestasie, noordoos van Pretoria, te kry, het gesê sy is uiteindelik op borgtog vrygelaat nadat hulle die hooggeregshof in Pretoria genader het. Spies het aan Maroela Media gesê nadat al die betrokke partye hul hofstukke voorgelees het, het die advokaat van die minister van die polisie ingestem tot ŉ bevel wat daarop neergekom het dat Trent voor 21:00 op borgtog van R5 000 vrygelaat moes word. “Ons kon uiteindelik vasstel op watter aanklag sy in hegtenis geneem is. Die klagte is dat sy haar voorgedoen het as ŉ werknemer van die onafhanklike polisie-ondersoekdirektoraat (Opod). Dit is ŉ belaglike klagte. Sy het wel gehelp met die formulering aan ŉ klagte wat deur Opod ondersoek word, maar het haar in geen stadium voorgedoen as ŉ werknemer nie. Die ondersoek hou verband met bewerings dat die waarnemende polisiekommissaris, lt.genl. Khomotso Phahlane, by korrupte aktiwiteite betrokke was.” Spies het gesê dit wil voorkom of Phahlane self die aanklag teen haar aanhangig gemaak het. ŉ Aanklag van onregmatige inhegtenisneming sal aanhangig gemaak word na afloop van Trent se saak, wat Dinsdag in die Pretoria-landdroshof, op haar 33ste verjaardag, voorkom. Volgens Spies gaan dit goed met Trent en het sy Sondagaand by vriende deurgebring ná ŉ naweek agter tralies. Sy woon in Sandton in Johannesburg en dit is nie duidelik hoekom sy na ŉ afgeleë stasie, noordoos van Pretoria, geneem is vir aanhouding nie. Brig. Sally de Beer, nasionale polisiewoordvoerder, het by navraag aan Maroela Media gesê die polisie gaan nie in dié stadium kommentaar lewer oor die beweringe rakende Trent se inhegtenisneming nie, aangesien die saak nou in die hof aan die orde gestel word en die kwessies in die hofprosesse hanteer sal word. Maroela Media het vroeër berig Trent het Vrydag “verdwyn” en kon vir drie uur nie opgespoor word nie. Spies en sy kollega het laat Vrydagaand eers verneem dat sy glo by die Kameeldrift-polisiestasie aangehou word. AfriForum het in Oktober verlede jaar sy teenkorrupsie-eenheid, in samewerking met O’Sullivan, in Centurion bekend gestel om korrupsie te beveg. Die stigting van dié eenheid was die eerste stap in AfriForum se stryd teen korrupsie. Die tweede stap was ŉ privaat vervolgingseenheid wat aan die einde van Januarie op die been gebring is waar adv. Gerrie Nel, voormalige aanklaer vir die Nasionale Vervolgingsgesag (NVG), aan stuur van sake staan. Phahlane word deur Opod ondersoek rakende bewerings van korrupsie en dwarsboming van die gereg rakende die bou van sy persoonlike huis in die luukse Sable Hills-landgoed. Opod ondersoek glo hoe Phahlane, wat sy lewe lank nog ŉ polisiebeampte is, dit kan bekostig om die huis, wat glo ongeveer R8 miljoen werd is, te bou. Phahlane ontken egter dat hy by enige misdrywe betrokke is. Hy het Maandag hofstukke aan Opod, O’Sullivan, Trent en landdros JR Tsatsi beteken en wil daardeur ’n interdik teen O’Sullivan verkry wat hom verhoed om by Opod se ondersoeke teen hom betrokke te wees. O’Sullivan het Vrydag aan News24 gesê die Valke het ’n klopjag op sy huis in Johannesburg uitgevoer. Brig. Hangwani Mulaudzi, nasionale woordvoerder van die Valke, het dit egter ontken.